Komunikazzjoni mill-Kummissjoni lill-Parlament Ewropew u lill-Kunsill - Is-sistema finanzjarja ta’ l-Ewropa: nadattaw ruħna għall-bidla - Il-kontribuzzjoni tal-Kummissjoni lill-Kunsill Ewropew /* KUMM/2008/0122 finali */





[pic] | KUMMISSJONI TAL-KOMUNITAJIET EWROPEJ | Brussel 27.2.2008 KUMM(2008) 122 finali KOMUNIKAZZJONI MILL-KUMMISSJONI LILL-PARLAMENT EWROPEW U LILL-KUNSILL Is-sistema finanzjarja ta’ l-Ewropa: nadattaw ruħna għall-bidla Il-kontribuzzjoni tal-Kummissjoni lill-Kunsill Ewropew KOMUNIKAZZJONI MILL-KUMMISSJONI LILL-PARLAMENT EWROPEW U LILL-KUNSILL Is-sistema finanzjarja ta’ l-Ewropa: nadattaw ruħna għall-bidlaIl-kontribuzzjoni tal-Kummissjoni lill-Kunsill Ewropew(Test b’rilevanza taż-ŻEE) Introduzzjoni Il-Kunsill Ewropew tar-Rebbiegħa ser jiltaqa’ fi żmien meta d-diffikultajiet li qed iħabbtu wiċċhom magħhom is-settur finanzjarju internazzjonali jinstabu fi stadju ta’ soluzzjoni fis-sistema. Bil-globalizzazzjoni u l-interkonnessjonijiet tal-mument bejn is-swieq finanzjarji, il-problemi li jkun hemm f’parti tad-dinja malajr ikollhom impatt fuq problemi oħra. L-avvenimenti riċenti kellhom impatt fuq il-banek internazzjonali, kumpaniji multinazzjonali u individwi li qed jibdew iħabbtu wiċċħom ma’ kundizzjonijiet stretti ta’ kreditu b’konsegwenzi li jvarjaw mill-abbiltà tal-kumpaniji li jinvestu u jkabbru, mill-fatt li persuni jkunu sidien ta’ djarhom u mid-dħul finanzjarju disponibbli għall-familji. Bosta Ewropej huma mħassba b’dak li ser ikun ifisser għall-ekonomiji ta’ pajjiżhom u għas-sigurtà finanzjarja u ta’ l-impjieg tagħhom. Dan it-tħassib jitlob li tingħata spjegazzjoni dwar dak li qed isir fuq livell nazzjonali, dak ta’ l-UE u dak internazzjonali biex iserraħ ras l-Ewropej li jistgħu jafdaw il-mod kif qed jaħdmu s-swieq finanzjarji u jkollhom fiduċja fil-qafas ekonomiku ta’ l-UE. L-esperjenza riċenti wriet li hemm nuqqasijiet importanti fis-sistema finanzjarja internazzjonali li hemm bżonn li jkunu indirizzati, partikolarment fit-titjib tal-kwalità ta’ informazzjoni disponibbli lill-investituri kollha, filwaqt li jissaħħaħ il-kontroll prudenti u l-ġestjoni tar-riskju. Id-diskussjonijiet fil-Kunsill Ewropew tar-Rebbiegħa għandhom jintużaw biex ikunu determinati l-passi li jmiss fir-rispons ta’ l-UE għal dawn l-isfidi. Il-klima ekonomika kurrenti Fil-bidu ta’ l-2008, is-sistema ekonomika globali u l-prospetti baqgħu imċajpra b’mod mhux normali, bil-fatturi ewlenin ikunu t-taqlib fis-swieq finanzjarju, it-tnaqqis fir-ritmu ekonomiku fl-Istati Uniti u bil-prezzijiet ta’ oġġetti essenzjali dejjem jogħlew. F’dawn iċ-ċirkostanzi, il-livell għoli ta’ stabbilità li toffri l-euro euro jintlaqa’ bil-kbir. S’issa, l-ekonomija Ewropea irreaġixxiet relattivament tajjeb għal din l-isfida. Indikaturi prinċipali bħalma huma r-rati għat-tfaddil u l-kont kurrenti offrew protezzjoni reali kontra l-konsegwenzi tat-taqlib finanzjarju. Madanakollu, il-fiduċja kienet fl-aqwa tagħha s-sajf li għadda, u kif kien mistenni, it-tkabbir tal-PGD naqas fl-aħħar kwart ta’ l-2007. L-aħħar previżjonijiet mill-Kummissjoni raw reviżjoni ‘l isfel fit-tkabbir annwali tal-PGD, bi proġettazzjoni tal-PGD ta’ 2.0% għall-UE u ta’ 1.8% għaż-żona ta’ l-euro. Fl-istess ħin, il-prezzijiet għoljin ta’ l-oġġetti essenzjali ħolqu inflazzjoni akbar, li telgħet sa 2.9% fl-UE u 2.6% fiż-żona ta’ l-euro. Iżda bil-pedamenti jidhru b’saħħithom fl-UE u bil-gvernijiet jieħdu ħsieb il-finanzi pubbliċi, it-tkabbir fl-2008 għandu jkun mistenni li jibqa’ pjuttost qrib tal-potenzjal ta’ l-UE. Riformi li jagħtu protezzjoni liċ-ċittadini Fuq kollox, il-mod li bih l-UE trid tkampa bl-iskossi kurrenti li qed tiffaċja l-ekonomija globali hu li jkollha politiki makro-ekonomiċi sodi li jsostnu taħlita ta’ politiki bbilanċjata u jkomplu l-kors ta’ riforma strutturata. Bl-istrateġija ta’ Liżbona għat-tkabbir u l-impjiegi, l-UE għandha l-politiki u l-istrumenti t-tajba biex jgħinuha tkampa fil-maltemp kurrenti u tkompli toffri tkabbir u impjiegi. Strateġija mmirata għat-tkabbir għal perjodu fit-tul hi l-aħjar mod biex tillimita l-effetti ta’ tnaqqis fir-ritmu ekonomiku temporanju. L-isforzi tal-passat biex ikun hemm bilanċ jew surplus fil-baġit b’konformità mal-parti preventiva tal-Patt ta’ Stabbilità u Tkabbir qed iħallu riżultati tajbin bħala stabilizzaturi awtomatiċi u issa jista’ jkollhom rwol sħiħ f’ħafna mill-każi. Għal numru ta’ Stati Membri l-baġits ta’ l-2008 qed jipprevedu tnaqqis fit-taxxa. Ekonomija fundamentalment soda orjentata lejn it-tkabbir hi l-aħjar pjattaforma biex tirreżisti t-tnaqqis ekonomiku. L-Istati Membri kollha għandhom programmi ta’ riforma nazzjonali li huma riveduti minn xulxin fuq livell ta’ l-UE. L-Istati Membri qablu dwar rakkomandazzjonijiet speċifiċi tal-pajjiż li mhumiex diġà implimentati bis-sħiħ. Fuq livell ta’ l-UE hemm qbil qawwi dwar l-oqsma fejn hemm bżonn ta’ aktar riformi. Il-Kummissjoni qasmithom f’erba’ oqsma ta’ priorità u stabilixxiet azzjonijiet li għandhom jittieħdu fuq livell ta’ l-UE fil-Programm Komunitarju ta’ Liżbona. - l-investiment fin-nies u l-immodernizzar tas-swieq tax-xogħol; - ir-realizzazzjoni tal-potenzjal kummerċjali; - l-nvestiment fl-għarfien u fl-innovazzjoni; - l-għajnuna lill-UE biex issir ekonomija b’karbonju baxx. Sforz kollettiv biex jiżdied il-pass tar-riforma u biex dawn il-politiki jiġu implimentati bis-sħiħ għandu juri liċ-ċittadini li dawk li jfasslu l-politika la huma dgħajfa u l-anqas inattivi. Il-Kunsill Ewropew tar-Rebbiegħa hu skedat biex jadotta ċ-ċiklu li ġej ta’ tliet snin ta’ l-istrateġija ta’ Liżbona, biex jiżgura li l-proċess tar-riforma u l-modernizzazzjoni ser ikomplu jagħtu r-riżultati fl-UE, billi jipprovdu s-sigurtà addizzjonali kontra t-turbulenza fis-swieq internazzjonali. Kif jiġu regolati s-swieq finanzjarji ta’ l-Ewropa Is-swieq finanzjarji fl-UE huma regolati b’mod tajjeb. Ferm qabel it-taqlib kurrenti fis-swieq finanzjarji, l-UE bdiet taħdem biex tippromwovi l-istabilità finanzjarja, tipproponi regoli li jsaħħu l-mekkaniżmi prudenti tas-sistema finanzjarja ta’ l-UE permezz ta’ taħlita ta’ regolamenti, liġijiet mhux ħorox u inizzjattivi li jirregolaw lilhom infushom xprunati mill-industrija. Filwaqt li s-superviżjoni u r-regolamenti ta’ kuljum tas-swieq finanzjarji jsiru fuq livell nazzjonali, l-iżvilupp tar-regoli ta’ qafas ta’ l-UE għal suq wieħed ta’ kapital wassal biex ikun hemm prodotti u servizzi ġodda transkonfinali, li konsegwentement kienu jeħtieġu qafas superviżorju koerenti fuq livell ta’ l-UE. Is-suq Ewropew ta’ kapital issa hu l-akbar fid-dinja, u kiber ferm tul dawn l-aħħar għaxar snin, bl-euro jkompli jżidlu l-istimulu. Il-qafas Ewropew hu magħmul minn serje ta’ regoli komprensivi li jkopru s-sigurtajiet, il-banek, il-liġi tal-kumpaniji ta’ l-assikurazzjoni, is-setturi tal-verifika u l-kontabbiltà. Dawn ir-regoli stabbilixxew standards għoljin ta’ kontroll prudenti u protezzjoni lill-investituri, filwaqt li nkorraġġew il-kompetizzjoni u l-innovazzjoni. Ir-regoli jirrikjedu regolaturi u kontrolluri biex jikkoperaw fis-setturi u fl-Istati Membri. Grazzi għall-iżviluppi ta’ dawn il-politiki, l-awtoritajiet Superviżorji ta’ l-Istati Membri qed jaħdmu mill-qrib biex isaħħu aktar il-kooperazzjoni fl-amministrazzjoni u r-riżoluzzjoni għall-prevenzjoni tal-kriżi[1], fejn id-djalogu regolatorju u l-kooperazzjoni, pereżempju fil-Kumitat ta’ Basle, u bejn l-awtoritajiet ta’ l-UE u ta’ l-Istati Uniti, qed juru mezzi ta’ suċċess fl-identifikar u r-rispons għall-isfidi fis-swieq finanzjarji. IR-RISPONS INIZZJALI TA’ L-EWROPA Madanakollu, is-swieq finanzjarji globali qegħdin ikunu innovattivi u qed jevolvu l-ħin kollu. Dawk li jfasslu l-politika jridu jkunu viġilanti jekk ir-regolament irid ikun wieħed effettiv. Eżatt wara l-kriżi sub-prime fl-Istati Uniti, l-ECB u banek ċentrali oħra irreaġixxew b’mod effettiv biex jaffrontaw il-pressjoni ta’ likwidità li kienet ġejja minn tħarbit f’bosta swieq finanzjarji prinċipali. L-inkwiet finanzjarju riċenti żvela li hemm xquq fil-qafas tar-regolamenti li huma responsabbli għas-sistema finanzjarja internazzjonali, partikolarment fir-rigward tat-trasparenza ta’ l-operat, regoli li jistgħu jiġu mbassra u l-kwalità ta' l-amministrazzjoni tar-riskju. Għaldaqstant, f’Ottubru ta’ l-2007 il-Kunsill ta’ l-ECOFIN adotta pjan ta’ azzjoni li stabbilxxa miżuri ferm preċiżi li għandhom jittieħdu fix-xhur li ġejjin biex ikun imsaħħaħ dak il-qafas regolatorju. Il-pjan jiffoka fuq erba’ oqsma ta’ ħidma prinċipali: titjieb it-trasparenza; ikunu evalwati l-prodotti finanzjarji. jissaħħu l-ħtiġiet prudenzjali; u li s-swieq jibdew jaħdmu aħjar (eż permezz ta’ politika aħjar ta’ klassifiki ta’ kreditu). Dawn il-prijoritajiet ta’ politika jibqgħu validi għall-aħħar. Ix-xogħol baqa’ għaddej b’ritmu tajjeb fil-fora differenti. Il-Ministri ta’ l-ECOFIN fil-laqgħat tagħhom f'Marzu ser jikkunsidraw rapport temporanju lill-Kunsill Ewropew li jistabbilixxi l-progress li jkun sar fid-diversi kwistjonijiet. FONDI SOVRANI ( SOVEREIGN WEALTH FUNDS ) Is-sitwazzjoni finanzjarja internazzjonali kurrenti wriet kif il-fondi sovrani jistgħu jgħinu ħalli jkunu stabbilizzati s-swieq billi jipprovdu sorsi ferm bżonnjużi ta' likwidità u investiment. Madanakollu, kien hemm ħafna tħassib dwar il-motivazzjoni u n-nuqqas ta’ trasparenza ta’ wħud minn dawn il-fondi. Fil-Komunikazzjoni mehmuża, il-Kummissjoni tagħti l-analiżi tagħha dwar il-fondi sovrani, tipproponi l-prinċipji għall-approċċ komuni ta’ l-UE u tistabbilixxi linji gwida li jistgħu jissarfu f’kodiċi ta’ kondotta li jkun hemm qbil dwarhom internazzjonalment biex ikunu adottati mill-operaturi tal-Fondi. Għajnuna mill-Istat Meta l-banek jew il-kumpaniji jsibu ruħhom f’diffikultajiet finanzjarji, normalment dan ikun riżultat ta’ teħid eċċessiv ta’ riskju jew żball fl-amministrazzjoni. Sussidji li ma jkunux iċċekkjati lill-kumpaniji jew lill-banek jistgħu f’din is-sitwazzjoni, iħarbtu s-swieq u b’hekk jimminaw is-sistema li tippremja u li tissanzjona, li biha jaħdmu dawn is-swieq. Dawn is-sussidji jistgħu jitfgħu l-piż ta’ l-aġġustament strutturali fuq dawk li jamministraw mingħajr l-għajnuna. Dan hu għaliex il-kontroll ta’ l-għajnuna mill-istat hu meħtieġ, biex ikun żgurat li l-għajnuna lill-impriżi f'diffikultà u t-tfixkil fil-kompetizzjoni jkunu limitati għall-minimu. Hemm il-bżonn partikolari ta’ viġilanza fil-każ tal-banek, fejn il-problemi f’bank partikolari jistgħu malajr jitferxu fuq is-settur bankarju b’mod partikolari, u fis-sistema finanzjarja kollha. F’dawn is-sitwazzjonijiet, azzjoni deċiżiva u kooperazzjoni mill-qrib bejn l-Istat Membru kkonċernat u l-Kummissjoni Ewropea hi essenzjali biex jintlaħaq l-għan għall-kontribut fl-istabilità finanzjarja. Instab li l-proċeduri ta’ l-għajnuna mill-Istat huma ugwali għall-ħidma biex isiru interventi effettivi. Il-passi li jmiss għall-Unjoni Ewropea Minkejja d-daqs tagħha u l-importanza tas-swieq finanzjarji, l-UE ma tistax issolvi l-problemi tas-swieq finanzjarji kollha waħedha. Hemm passi li jridu jittieħdu mill-UE biex tissaħħaħ u tipproteġi s-swieq finanzjarji tagħha, iżda l-UE tridu taġixxi flimkien ma’ l-imsieħba internazzjonali biex jinħoloq ambjent internazzjonali trasparenti aktar assigurat għall-investituri kbar u żgħar. Ir-rwol importanti ta’ l-UE biex ikun hemm rispons globali kkoordinat jirrifletti wkoll kif l-euro saret munita kbira. Il-piż ta’ l-euro fis-sistema finanzjarja internazzjonali jimplika responsabbiltà partikolari fiż-żona ta’ l-euro ta’ l-Istati Membri, li kellha rwol ewlieni fl-isforzi biex tindirizza n-nuqqasijiet esposti mill-inkwiet riċenti. Fuq l-sfond tal-globalizzazzjoni li qed issir intensiva, l-UE u l-imsieħba tagħha għandhom bżonn qafas li joffri l-inċentivi t-tajba għall-effiċjenza u l-istabbilità finanzjarja għat-tul taż-żmien. Dan għandu jkun qafas miftuħ li fih id-deċiżjonijiet ta’ l-investiment jistgħu jittieħdu b’mod kunfidenti fis-sistemi regolatorji. Din il-kunfidenza tirrikjedi li dawn is-sistemi jkunu mgħammra biex iwettqu r-rwoli superviżorji tagħhom, biex jaħdmu mill-qrib ta’ xulxin, biex jirriflettu n-natura vera internazzjonali tas-swieq finanzjarji, u biex ikunu kapaċi jilqgħu għall-kriżi transkonfinali tal-futur u li jamministrawha. Il-pjan ta’ azzjoni ta’ l-ECOFIN jidentifika sensiela ta’ passi konkreti li għandhom jittieħdu mill-UE. Il-Kunsill Ewropew tar-Rebbiegħa jista’ jibni fuq dan u jmur pass ‘il quddiem. Dan joffri opportunità lill-Istati Membri biex jikkonfermaw il-prinċipji li ser jiggwidaw lill-UE fix-xogħol intern tagħha u fil-fora internazzjonali bħalma huma l-G8, l-OECD u l-Forum għall-istabbilità Finanzjarja. Dawn il-prinċipji għandhom jinkludu: - ir-responsabbilità primarja għall-amministrazzjoni tar-riskji ma’ l-istituzzjonijiet finanzjarji individwali u l-investituri; - ir-regolatorji nazzjonali u l-oqsfa superviżorji għandhom ikunu ugwali għall-kompiti fis-sistemi finanzjarji kumplessi u innovattivi li dejjem qed jiżdiedu; - il-kooperazzjoni bejn l-awtoritajiet regolatorji fl-UE u dawk internazzjonali biex jipprevjenu u jamministraw ir-riskji għandhom ikollhom l-istess ħtieġa ta’ sistema finanzjara li tkun globalizzata b’mod progressiv. L-UE għandha taqbel li taħdem flimkien ma’ l-imsieħba internazzjonali kollha biex: - Tittejjeb l-informazzjoni pprovduta mill-aġenziji tal-klassifiki ta’ kreditu biex jiġi żgurat li l-investituri jkunu jistgħu jifhmu r-riskji assoċjati ma’ prodotti finanzjarji kumplessi u li l-klassifiki jkunu ipprovduti fuq bażi solida. L-aġenziji tal-klassifiki ta’ kreditu jridu jtejbu t-tmexxija tagħhom biex juru li jistgħu jilqgħu għal kontra l-konflitti ta’ interess. Jekk dawn l-aġenziji juru li mhumiex kapaċi jew li mhumiex lesti li jaġixxu ħalli jindirizzaw in-nuqqasijiet tagħhom allura l-UE u oħrajn għandhom iressqu miżuri regolatorji. - Jiġu aġġornati r-regoli taż-żamma tal-kotba u l-valutazzjoni biex tinkiseb l-informazzjoni konsistenti fuq l-espożizzjoni tal-banek u l-istituzzjonijiet finanzjarji oħra ħalli jitneħħew il-karti tal-bilanċ, u jiżguraw li tkun disponibbli gwida ċara u konsistenti fuq il-valutazzjoni u l-iżvelar ta’ dawn ir-riskji. - Ikun inkorraġġit l-iżvelar sħiħ u fil-pront tat-telf li jagħmlu l-istituzzjonijiet finanzjarji. - Tittejjeb is-sistema ta’ allert bikri ta’ l-UE fuq l-istabbilità finanzjarja permezz ta’ rappurtaġġ regolari mill-Kummitat ta’ Livell 3. - Titkabbar l-effikaċja tan-netwerks ta’ l-UE tal-kontrolluri finanzjarji u tiġi żgurata superviżjoni qawwija u effettiva ta’ gruppi transkonfinali. - Ikun hemm ħidma dwar il-qafas prattiku komuni għall-valutazzjoni ta’ l-implikazzjonijiet sistematiċi ta’ kriżi potenzjali, inklużi l-linji gwida dwar l-amministrazzjoni tal-kriżi, u t-titjib fl-iskambji ta’ informazzjoni. - Jinkiseb ftehim politiku bejn il-Kummissjoni, il-Kunsill tal-Ministri u l-Parlament Ewropew biex isiru t-tibdiliet leġiżlattivi neċessarja (eż. l-emendi għad-Direttiva tar-Rekwiżiti tal-Kapital) qabel April 2009 – u jkun hemm qbil dwar l-implimentazzjoni rapida. ******* Il-pressjonijiet ekonomiċi kurrenti joffru sfida għat-tkabbir u l-impjiegi – kemm fl-Ewropa u kemm madwar id-dinja kollha. Dawk li jfasslu l-politika u r-regolaturi jeħtieġ li jibqgħu konxji għaċ-ċirkostanzi li qegħdin jinbidlu, li jkunu lesti ħalli jadattaw u li jagħżlu r-rispons it-tajjeb fil-mument opportun. L-Unjoni Ewropea tat prova tal-kapaċità tagħha li jkunu żviluppati r-regoli prudenzjali meħtieġa u li tissorvelja s-suq finanzjarju vibranti fl-Ewropa. L-UE saħħet il-pedamenti ta’ l-ekonomija u hi f’pożizzjoni aħjar li tilqa’ għall-inkwiet finanzjarju u tillimita l-effett fuq it-tkabbir. Din tista’ sseddaq il-fiduċja kemm ta’ l-operaturi tas-suq u kemm tal-konsumaturi billi tibqa’ viġilanti u deteminata fi żminijiet ta’ aktar stress fis-swieq finanzjarju, li taħdem ma’ l-imsieħba internazzjonali biex ikunu identifikati n-nuqqasijiet u biex jiġu indirizzati b’mod mgħaġġel u effettiv. Il-Kummissjoni ser tkompli bl-irwol tagħha li tippromwovi l-istabbilità finanzjarja billi tressaq 'il quddiem proposti kif ikun meħtieġ. [1] Dan ix-xogħol qed isir fil-Kumitati ta’ Lamfalussy L3